
Εισαγωγή: Η φροντίδα των ασθενών που υποβάλλονται σε χειρουργεία καρδιάς έχει υποστεί πολλές τροποποιήσεις τα τελευταία έτη διεθνώς. Παλαιότερα η μετεγχειρητική φροντίδα περιελάμβανε μηχανικό αερισμό και υποστήριξη στη Μονάδα Εντατικής Θεραπείας (Μ.Ε.Θ.) για 1 – 2 εικοσιτετράωρα. Στη σημερινή πραγματικότητα νεότερες τεχνικές δίνουν τη δυνατότητα για ταχύτερη και καλύτερη διαχείριση αυτών των ασθενών. 
Σκοπός: Η διερεύνηση των τεχνικών για ταχύτερη αποσωλήνωση των ασθενών σε χειρουργεία πάλλουσας καρδιάς. 
Μεθοδολογία: Πρόκειται για περιγραφική ανασκόπηση. Πραγματοποιήθηκε αναζήτηση ερευνητικών μελετών και ανασκοπικών άρθρων στην αγγλική γλώσσα σε διεθνείς βάσεις δεδομένων (ScienceDirect, PubΜed, Scopus), οι οποίες πραγματεύονταν τις νεότερες μεθόδους για ταχύτερη αποσωλήνωση ασθενών που υποβλήθηκαν σε χειρουργεία πάλλουσας καρδιάς χωρίς τη χρήση εξωσωματικής κυκλοφορίας (Off pump Beating Heart). 
Αποτελέσματα: Από το 1990 ξεκίνησε η προσέγγιση του θέματος της ταχύτερης αποσωλήνωσης και παράλληλα αποδέσμευσης από το μηχανικό αερισμό καρδιοχειρουργημένων ασθενών χωρίς τη χρήση εξωσωματικής κυκλοφορίας. Στα χρόνια που ακολούθησαν πραγματοποιήθηκαν πολλές μελέτες στη διεθνή επιστημονική κοινότητα και πλέον αυτή τη πρακτική αποτελεί βιώσιμη και ασφαλή τακτική έναντι των παραδοσιακών πρωτοκόλλων. Βέβαια ενέχει περιορισμούς, κριτήρια και παραμέτρους που θα πρέπει να ακολουθούνται πιστά για την ασφάλεια των ασθενών. Η νορμοθερμία, η αιμοδυναμική σταθερότητα, ο έλεγχος της αιμορραγίας και των χειρουργικών επιπλοκών, η επαρκής αναλγησία, καθώς και τα ήδη γνωστά κριτήρια αποσωλήνωσης των ασθενών είναι μερικά από αυτά. Η αλλαγή ξεκινάει ίσως και πριν το χειρουργείο, με τον κατάλληλο χειρουργικό και αναισθησιολογικό προγραμματισμό και συνεχίζεται τόσο διεγχειρητικά όσο και μετεγχειρητικά από όλη την διεπιστημονική ομάδα χειρουργών, αναισθησιολόγου, νοσηλευτών και Μ.Ε.Θ. 
Συμπεράσματα: Η ταχύτερη αποσωλήνωση των καρδιοχειρουργημένων ασθενών είναι πλέον καθημερινή πρακτική σε πολλά κέντρα στο εξωτερικό. Προσφέρει οφέλη τόσο στους ίδιους τους ασθενείς, όσο και στα νοσηλευτικά ιδρύματα. Μειώνοντας τους δείκτες νοσηρότητας και θνητότητας, καθώς και το νοσοκομειακό κόστος. Αποτελεί στη σημερινή εποχή μία δοκιμασμένη και ασφαλή προσέγγιση με πολλαπλά οφέλη και αρκετές εναλλακτικές μεθόδους εφαρμογής ώστε να επιτυγχάνεται μία ασθενοκεντρική προσέγγιση για κάθε ασθενή ανάλογα με τις ανάγκες και τους περιορισμούς του. 

